དེ་ལས་ཡབ་རྗེ་དམ་པའི་ཞབས་ལས་མན་ངག་དམ་པ་ཡོངས་རྫོགས་གནང་སྟེ་བཀྲིན་གསུམ་ལྡན་དུ་མཛད་པའི་ཁར་གཞན་ཡང་གྲུབ་ཐོབ་དོན་གྲུབ་དཔལ་འབར་དང་།པད་གླིང་གཉིས་པ་རྒྱལ་བ་བསྟན་འཛིན་གྲགས་པ།རྒྱལ་སྲས་བསྟན་པའི་འབྱུང་གནས་ཚུ་ལས་དབང་ལུང་མན་ངག་དུ་མ་གསན་ཏེ་ཐོས་བསམ་གྱི་ཡང་རྩེར་སོན།དེ་ལས་བསྐལ་བཟང་གི་སངས་རྒྱས་བདུན་པ་པཎ་ཆེན་ཤཱཀྱ་ཤྲཱི་བྷ་དྲའི་གདན་ས་ཚོགས་ཆེན་དགེ་འདུན་སྒང་དུ་སྟོན་པའི་རྒྱལ་ཚབ་གནས་བརྟན་དགྲ་བཅོམ་པ་རིན་ཆེན་ཤེས་རབ་གཙོ་བོར་བཞུགས་པའི་ཁྲིམས་ལྡན་དགེ་འདུན་བརྒྱ་ཕྲག་འདུས་པའི་སྦུག་ན་ལས་དགེ་བསྙེན་དང་བར་མ་རབ་བྱུང་ལས་བསྙེན་རྫོགས་ཀྱི་བར་བསླབ་ཚིགས་ཡོངས་སུ་རྫོགས་པར་བསྒྲུབས་པའི་ཁར་དར་ལུང་ལུ་བྱོན་ཏེ་མཁན་པོ་ཀུན་སྤངས་ངག་དབང་ཆོས་གྲགས་ལས་འདུལ་བ་སྡེ་བཞི་དང་འཕགས་པ་བརྒྱད་སྟོང་པ་ལ་སོགས་པའི་ལུང་དང་བཤད་ཁྲིད་ཚུ་གསན་ཏེ་འབྲུག་དང་བོད་གཉིས་ལུ་སྡོམ་བརྩོན་ཆེན་པོ་པདྨ་འཕྲིན་ལས་ཟེར་བའི་མཚན་གྱི་སྙན་གྲགས་དར་ཁྱབ་སྦོམ་བྱུང་ནུག།